高車再過謝永叔內翰
作者：梅堯臣
朝代：宋

paragraphs: 世人重貴不重舊，重舊今見歐陽公。
昨朝喜我都門入，高車臨岸進船篷。
俯躬拜我禮愈下，騶徒竊語音微通。
我公聲名壓朝右，何厚於此瘦老翁。
笑言啞啞似平昔，妻子信說如梁鴻。
自茲連雨泥沒脛，未得謁帝明光宮。
冒陰履濕就稅地，親賓未過知巷窮。
復聞傳呼公又至，黄金絡馬聲瓏瓏。
紫袍寶带照屋室，飲水啜茗當清風。
邀以新詩出古律，霜髯屢頷摇寒松。
因嗟近代貴莫比，官爲司空仍侍中。
今成冢丘已寂寞，文字豈得留無窮。
以此易彼可勿媿，浮榮有若送雨虹。
須臾斷滅不復見，唯有明月常當空。
況我學不爲買祿，直欲到死攀軻雄。
一飯足以飽我腹，一衣足以飾我躬。
老雖得職不足顯，願與公去驩樂同。
驩樂同，治園田，潁水東。